CELEX: 32016R1056
Language: mt
Date: 2016-06-29 00:00:00
Title: Regolament ta' Implimentazzjoni tal-Kummissjoni (UE) 2016/1056 tad-29 ta' Ġunju 2016 li jemenda r-Regolament ta' Implimentazzjoni tal-Kummissjoni (UE) Nru 540/2011 f'dak li għandu x'jaqsam mal-estensjoni tal-perjodu ta' approvazzjoni tas-sustanza attiva glifosat (Test b'rilevanza għaż-ŻEE)

30.6.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 173/52
            
         REGOLAMENT TA' IMPLIMENTAZZJONI TAL-KUMMISSJONI (UE) 2016/1056
   tad-29 ta' Ġunju 2016
   li jemenda r-Regolament ta' Implimentazzjoni tal-Kummissjoni (UE) Nru 540/2011 f'dak li għandu x'jaqsam mal-estensjoni tal-perjodu ta' approvazzjoni tas-sustanza attiva glifosat
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 1107/2009 tal-Parlament Ewropew u tal-Kunsill tal-21 ta' Ottubru 2009 dwar it-tqegħid fis-suq ta' prodotti għall-protezzjoni tal-pjanti u li jħassar id-Direttivi tal-Kunsill 79/117/KEE u 91/414/KEE (1), u b'mod partikulari l-ewwel paragrafu tal-Artikolu 17 tiegħu,
   Billi:
   
               (1)
            
            
               Il-Parti A tal-Anness tar-Regolament ta' Implimentazzjoni tal-Kummissjoni (UE) Nru 540/2011 (2) tistabbilixxi s-sustanzi attivi li jitqiesu li ġew approvati skont ir-Regolament (KE) Nru 1107/2009.
            
         
               (2)
            
            
               Il-perjodu ta' approvazzjoni tas-sustanza attiva glifosat se jiskadi fit-30 ta' Ġunju 2016. Tressqet applikazzjoni għat-tiġdid tal-inklużjoni ta' dik is-sustanza fl-Anness I tad-Direttiva tal-Kunsill 91/414/KEE (3) skont l-Artikolu 4 tar-Regolament tal-Kummissjoni (UE) Nru 1141/2010 (4).
            
         
               (3)
            
            
               Minħabba l-fatt li l-valutazzjoni tas-sustanza u d-deċiżjoni dwar it-tiġdid tal-approvazzjoni ġew posposti minħabba raġunijiet li l-applikant ma kellux kontroll fuqhom, x'aktarx li l-approvazzjoni tas-sustanza attiva se tiskadi qabel ma tkun ittieħdet id-deċiżjoni dwar it-tiġdid tagħha.
            
         
               (4)
            
            
               Wara s-sejbiet tal-Aġenzija Internazzjonali għar-Riċerka dwar il-Kanċer dwar il-potenzjal karċinoġeniku tal-glifosat, fid-29 ta' April 2015 il-Kummissjoni tat mandat lill-Awtorità Ewropea dwar is-Sigurtà fl-Ikel (minn hawn 'il quddiem imsejħa “l-Awtorità”) biex tanalizza l-informazzjoni sottostanti u tinkludi dawk is-sejbiet fil-konklużjoni tagħha. Fil-kuntest tal-proċedura ta' evalwazzjoni skont ir-Regolament (KE) Nru 1107/2009 tal-Parlament Ewropew u tal-Kunsill, l-Awtorità kkonkludiet li l-glifosat x'aktarx mhux se joħloq riskju karċinoġeniku għall-bniedem u li l-evidenza disponibbli mhix se tappoġġa l-klassifikazzjoni armonizzata tal-glifosat skont ir-Regolament (KE) Nru 1272/2008 (5) f'dak li għandu x'jaqsam mal-potenzjal karċinoġeniku tiegħu. Madankollu, f'dan il-kuntest l-Awtorità fakkret li l-proposti tagħha dwar il-klassifikazzjoni, li hija kienet għamlet fil-kuntest tal-proċedura ta' evalwazzjoni skont ir-Regolament (KE) Nru 1107/2009, mhumiex proposti formali għall-klassifikazzjoni armonizzata skont ir-Regolament (KE) Nru 1272/2008.
            
         
               (5)
            
            
               Fit-22 ta' Lulju 2015 (6), l-Istat Membru relatur qal li kien beħsiebu jressaq dossier dwar il-klassifikazzjoni armonizzata tal-glifosat, fosthom għall-klassi ta' periklu ta' karċinoġeniċità, skont l-Artikolu 37 tar-Regolament (KE) Nru 1272/2008. Fis-17 ta' Marzu 2016, l-Istat Membru relatur ressaq dak id-dossier lill-Aġenzija Ewropea għas-Sustanzi Kimiċi, li għandha tagħti l-opinjoni tagħha dwar dan skont l-Artikolu 37(4) tar-Regolament (KE) Nru 1272/2008.
            
         
               (6)
            
            
               Is-sejbiet tal-Aġenzija Internazzjonali għar-Riċerka dwar il-Kanċer ivarjaw mill-proposta tal-Awtorità għall-klassifikazzjoni tal-glifosat b'rabta mal-potenzjal karċinoġeniku tiegħu. Barra minn hekk, il-proċedura għall-klassifikazzjoni armonizzata tal-glifosat kienet diġà bdiet. Id-diskussjonijiet li saru fit-18 u fid-19 ta' Mejju 2016 fil-Kumitat Permanenti dwar il-Pjanti, l-Annimali, l-Ikel u l-Għalf urew li għadd ta' Stati Membri, fir-rwol tagħhom bħala maniġers tar-riskju, qiesu li, għas-sitwazzjoni speċifika tal-glifosat, kien xieraq li jkollhom l-opinjoni tal-Kumitat għall-Valutazzjoni tar-Riskji tal-Aġenzija Ewropea għas-Sustanzi Kimiċi dwar il-klassifikazzjoni armonizzata b'rabta mal-karċinoġeniċità tal-glifosat qabel ma jieħdu deċiżjoni dwar it-tiġdid tal-approvazzjoni, minħabba li t-tali opinjoni tista' tkun rilevanti għall-approvazzjoni abbażi tal-kriterji stabbiliti fir-Regolament (KE) Nru 1107/2009.
            
         
               (7)
            
            
               Minħabba ż-żmien meħtieġ biex jiġi vvalutat id-dossier dwar il-klassifikazzjoni armonizzata, hemm bżonn li l-Kummissjoni testendi l-perjodu ta' approvazzjoni tas-sustanza attiva sa sitt xhur mid-data meta taslilha l-opinjoni tal-Kumitat għall-Valutazzjoni tar-Riskji tal-Aġenzija Ewropea għas-Sustanzi Kimiċi iżda sa mhux aktar tard mill-31 ta' Diċembru 2017. Meta l-Kummissjoni tirċievi l-opinjoni tal-Kumitat għall-Valutazzjoni tar-Riskji tal-Aġenzija Ewropea għas-Sustanzi Kimiċi, hija għandha tavża d-data meta din tkun waslitilha f'Il-Ġurnal Uffiċjali tal-Unjoni Ewropea.
            
         
               (8)
            
            
               Fid-dawl tal-għan tal-ewwel paragrafu tal-Artikolu 17 tar-Regolament (KE) Nru 1107/2009, f'każijiet fejn, wara li tkun irċeviet l-opinjoni tal-Kumitat għall-Valutazzjoni tar-Riskji tal-Aġenzija Ewropea għas-Sustanzi Kimiċi, il-Kummissjoni tadotta Regolament li jipprevedi li ma tiġġeddidx l-approvazzjoni tal-glifosat minħabba li ma jkunux ġew issodisfati l-kriterji għall-approvazzjoni, hija se tistabbilixxi d-data tal-iskadenza tal-perjodu ta' approvazzjoni bħala d-data tad-dħul fis-seħħ tar-Regolament sakemm ma tiġġeddidx l-approvazzjoni tal-glifosat, anki jekk dik id-data tkun qabel id-data tal-iskadenza tal-approvazzjoni.
            
         
               (9)
            
            
               Filwaqt li tqis l-estensjoni tal-perjodu ta' approvazzjoni tal-glifosat deskritta fil-premessi preċedenti, u fid-dawl tat-tħassib identifikat mill-Awtorità dwar l-użu tal-koformulant POE-tallowamin (bin-numru tas-CAS 61791-26-2) fil-prodotti għall-protezzjoni tal-pjanti li fihom il-glifosat, il-Kummissjoni se tibda tanalizza l-approvazzjoni tal-glifosat malajr kemm jista' jkun skont l-Artikolu 21 tar-Regolament (KE) Nru 1107/2009.
            
         
               (10)
            
            
               Għaldaqstant, ir-Regolament ta' Implimentazzjoni tal-Kummissjoni (UE) Nru 540/2011 għandu jiġi emendat kif xieraq.
            
         
               (11)
            
            
               Minħabba li l-approvazzjoni attwali tal-glifosat tiskadi fit-30 ta' Ġunju 2016, dan ir-Regolament għandu jidħol fis-seħħ malajr kemm jista' jkun.
            
         
               (12)
            
            
               Il-Kumitat Permanenti dwar il-Pjanti, l-Annimali, l-Ikel u l-Għalf ma tax opinjoni fil-limitu taż-żmien stabbilit mill-President tiegħu. Tqies li kien hemm bżonn ta' att ta' implimentazzjoni u l-President ressaq l-abbozz tal-att ta' implimentazzjoni lill-kumitat tal-appell għal aktar deliberazzjoni. Il-kumitat tal-appell ma esprima l-ebda opinjoni,
            
         ADOTTAT DAN IR-REGOLAMENT:
   Artikolu 1
   Emenda tar-Regolament ta' Implimentazzjoni tal-Kummissjoni (UE) Nru 540/2011
   Fis-sitt kolonna tal-annotazzjoni 25 dwar il-glifosat mogħtija fil-Parti A tal-Anness tar-Regolament ta' Implimentazzjoni tal-Kummissjoni (UE) Nru 540/2011, intitolata “Skadenza tal-approvazzjoni”, il-kliem “30 ta' Ġunju 2016” qed jinbidel bil-kliem “Sitt xhur mid-data meta l-Kummissjoni tirċievi l-opinjoni tal-Kumitat għall-Valutazzjoni tar-Riskji tal-Aġenzija Ewropea għas-Sustanzi Kimiċi jew il-31 ta' Diċembru 2017, skont liema minnhom jiġi l-ewwel”.
   Artikolu 2
   Dħul fis-seħħ
   Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, id-29 ta' Ġunju 2016.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 309, 24.11.2009, p. 1.
   
      (2)  Ir-Regolament ta' Implimentazzjoni tal-Kummissjoni (UE) Nru 540/2011 tal-25 ta' Mejju 2011 li jimplimenta r-Regolament (KE) Nru 1107/2009 tal-Parlament Ewropew u tal-Kunsill f'dak li għandu x'jaqsam mal-lista ta' sustanzi attivi approvati (ĠU L 153, 11.6.2011, p. 1).
   
      (3)  Id-Direttiva tal-Kunsill 91/414/KEE tal-15 ta' Lulju 1991 li tikkonċerna t-tqegħid fis-suq ta' prodotti għall-protezzjoni tal-pjanti (ĠU L 230, 19.8.1991, p. 1).
   
      (4)  Ir-Regolament tal-Kummissjoni (UE) Nru 1141/2010 tas-7 ta' Diċembru 2010 li jistabbilixxi l-proċedura għat-tiġdid tal-inklużjoni tat-tieni grupp ta' sustanzi attivi fl-Anness I għad-Direttiva tal-Kunsill 91/414/KEE u li jistabbilixxi l-lista ta' dawk is-sustanzi (ĠU L 322, 8.12.2010, p. 10).
   
      (5)  Ir-Regolament (KE) Nru 1272/2008 tal-Parlament Ewropew u tal-Kunsill tas-16 ta' Diċembru 2008 dwar il-klassifikazzjoni, l-ittikkettar u l-imballaġġ tas-sustanzi u t-taħlitiet, li jemenda u jħassar id-Direttivi 67/548/KEE u 1999/45/KE, u li jemenda r-Regolament (KE) Nru 1907/2006 (ĠU L 353, 31.12.2008, p. 1).
   
      (6)  Ir-reġistru tal-intenzjonijiet tal-ECHA. Dan huwa disponibbli onlajn fl-indirizz li ġej: http://echa.europa.eu/mt/addressing-chemicals-of-concern/registry-of-intentions